JÚLIUS 24.
Szent Krisztina nagyvértanúnő emléke
hajnali szolgálaton
Tropár 4. hang Minta: Elcsodálkozott József…
A te báránykád * fennszóval kiált föl hozzád, Jézusom: * Téged sóvároglak, Jegyesem, * téged keresve harcolok. * Keresztre feszíttetem * és eltemetkezem veled a te keresztséged által. * Szenvedek érted, hogy veled uralkodhassam, * meghalok érted, hogy benned éljek. * Fogadj el tehát szeplőtelen áldozat gyanánt, * aki szeretettel áldozom föl magamat tenéked! * Az ő könyörgésére *’ üdvözítsd a mi lelkünket, ó Irgalmas!
Dicsőség… most és… 4. hang
Legszeplőtelenebb Szűz, * Krisztus Istenünknek anyja, * tőr járta át a te legszentebb lelkedet, * mikor Fiadat és Istenedet önként megfeszítve láttad. * Ne szünjél, ó Áldott, imádni őt, * hogy ajándékozza nekünk * vétkeink bocsánatát!
Az első zsoltárcsoport után a Szent Kereszt leülői 
7. hang
Emberszerető Krisztus Isten, * aki értem elviselted a keresztreszegezést, * ezt a hajnali éneket is fogadd el tőlem, *’ és üdvözíts engem!
Emberszerető Krisztus Isten, * ki a testnélküli erők fölött uralkodol, * és ismered lelkem hanyagságát, *’ kereszted által üdvözíts engem!
Dicsőség... most és... fájdalmas Istenszülő-ének
Tisztaságos Istenszülő Szűz, * midőn Fiadat kereszten láttad függeni, * édesanyai siránkozással * magasztaltad az ő félelmetes megalázkodását, *’ ó érintetlen Szűz!
A második zsoltárcsoport után a Szent Kereszt leülői 
7. hang
Tűznél fényesebbnek és lángnál tisztábbnak mutattad * kereszted fáját, Krisztus Istenünk, * mely a gyarlók bűneit elégeti, * és mindazok szívét megvilágítja, * kik a te önkéntes megfeszíttetésedet zengik: *’ Krisztus Istenünk, dicsőség néked!
Ki érettünk önként vállaltad a keresztrefeszíttetést, * semmisítsd meg ellenségeinket, * őket, kik téged nem ismernek el Istennek, * és üdvözíts minket!
Dicsőség... most és... fájdalmas Istenszülő-ének
Engedelmeddel odaszegeztek és fölfeszítettek a keresztre, * ott állt akkor az Istenszülő, * és mondá: Uram, Uram, fájdalmam egyetlen asszonyéhoz sem hasonlítható. * Csodáidból Istennek ismertelek meg, * s íme azt látom, hogy holtan függesz a kereszten. * Támadj föl azonban, amint megígérted, * hogy örvendezéssel kiálthassam feléd: *’ Dicsőség néked!
Kánon
I. óda. 8. hang 
A vízen áthaladván szárazon, * és az egyiptomi fogságból kiszabadulván, * fölkiálta Izrael: * a mi szabadító Istenünket dicsőítsük!
Üdvözlégy, hírneves Krisztina bajnoknő, ki elhagytad az ősi eltévelyedést és az istentelenséget, és a mi Üdvözítő Krisztusunk vértanújává lettél!
Azt látva, hogy megtörve a szűz bajnoknő lábainál fekszik az ellenség, zengjünk éneket a mi üdvözítő Istenünknek, aki győzedelmessé tette őt!
Tisztán kívántad látni a tisztes Vőlegény ékes szépségét, szent bajvívásoddal világosan ékessé tetted magadat, szent bajnoknő.
Istenszülő-ének
Igékkel ki nem fejezhető módon méhedben fogantad az Atyának testtel egyesült Igéjét, tisztaságos Anya. Utána vágyódott Krisztina, és vértanú-dicsőséget szerzett.
III. óda. 8. hang. Te vagy a hozzád folyamodók...
Az ég felé irányítottad szemedet és elmédet, dicsőséges, és a teremtményeken keresztül megismerted Teremtődet.
Elvehetetlen kincsed volt az Úrba vetett hited, Szeplőtelen, azért a bálványozás nyomorult ínségét elhagytad.
Hálaadó éneket zengtél a teremtő Krisztusnak, mikor fához kötöttek és kegyetlenül megvesszőztek, vértanúnő.
Istenszülő-ének
Szüntesd meg gondolataim viharát, tisztaságos Nagyasszony, szüntesd meg lelkem egész csüggedtségét, te, ki Krisztust szülted!
Katavászia 8. hang
Te vagy a hozzád folyamodók erőssége, Urunk! * Te vagy a sötétségben tévelygők világossága, * téged énekel az én lelkem.
Kathizma
1. hang. Minta: A te sírodat őrző katonák...
Ó, szent, véredet alabástrom edényben lévő műróként * buzgón fölajánlottad Krisztusnak, a te vőlegényednek. * Viszonzásként a hervadhatatlan koszorút * és a gyógyítások kegyelmi ajándékát kaptad tőle, magasztalásra méltó, * s a démonok minden hadoszlopát *’ elűzöd a Szentlélek erejével.
Dicsőség… most és… fájdalmas Istenszülő-ének ugyanarra
Midőn a szeplőtelen Bárány téged, ki Bárány és Pásztor vagy, * holtan a fára függesztve látott, sóhajtva kiáltott fel: * Hogyan viselem el, Fiam, kimondhatatlan megalázkodásodat * és önként vállalt szenvedésedet, *’ végtelen jóságú Isten?
IV. óda. 8. hang
Meghallám, Uram, * gondviselésed titkát, * és megértém műveidet * és dicsőítém Istenségedet!
Boldog voltál még megkínzatásod során is, Krisztus nevét viselő vértanúnő, mert Vőlegényed látványát élvezted, és az ő szépségére figyeltél.
Nem viselhette el esztelen és istentelen atyád a te Krisztus utáni vágyakozásodat, Krisztina, és gyötrelmes kínzással fenyegetett.
Buzgón nyomodba léptem és hozzád csatlakoztam, mert szíven talált a te szereteted, s te diadalmassá tettél a szenvedésben! – így kiáltottál, vértanúnő.
Küzdelmeid ragyogó szépségétől tündöklő arcod gyönyörűséget sugárzott, és az isteni dicsőség örömét árasztotta.
Istenszülő-ének
A dicsőséges Izajás próféta hajdan az Urat sarjadzó, virágos vesszőnek hívott téged, mindenkorszűz Istenszülő Anya.
V. óda. 8. hang
Fölvirradva így kiáltunk hozzád: * Ments meg minket, Urunk, * mert te vagy az Isten, * rajtad kívül pedig mást nem ismerünk.
Mint testben élő angyalt, mennyei angyalok angyali eledellel tápláltak, vértanúnő.
Az élet szikláját nem tagadtad meg, Krisztina, azért követ kötöttek reád a gonoszok, és a vízbe vetettek.
A magasba ragadtak s te gerleként a Szentlélek szárnyán repültél, és a Teremtőhöz jutottál.
Istenszülő-ének
Bűnhalálba jutottam, eleveníts meg, tisztaságos Szűz, ki a bűntelen életet szülted!
VI. óda. 8. hang. Imádságomat kiöntöm az Úr elé…
Elbűvölte szépséged Kedvesed szívét, bajnoknő, s te az ő szenvedéseinek illata után sietve hangoztattad: Égek az utánad való vágyakozástól, mindenek Királya, és a te szeretetedért föláldozom magamat.
Atyád látta, hogy a mennyei Atyát szereted, vértanúnő, megmutatta barbár lelkületét és mindenféle kínnal gyötört, megtagadta saját természete törvényét az istentelen.
Virágoztál a vértanúk völgyében mint a liliom, mint az illatos rózsa, kenet illatát árasztó kegyelmet csepegtettél s a hívek lelkét megkented vele, Krisztus nevét viselő, tisztaságos vértanúnő, angyalok társa.
Istenszülő-ének
Megismerték az isteni ihletésű próféták a te titkod mélységét, Szent Szűz, s Isten lelkétől megvilágosultan, prófétálásszerűen előre hirdették, hogy te a mindenség Uralkodójának valóságos Anyjává leszel.
Katavászia
Imádságomat kiöntöm az Úr elé, * és elbeszélem neki az én nyomorúságomat, * mert gonoszsággal tele az én lelkem, * és életem közel van a sírhoz, * és fölsóhajtok, mint Jónás: * a romlásból, Isten, vezess ki engem!
Konták
4. hang. Minta: Aki önként...
Ragyogó tollú galambként ismertek téged, * melynek szárnyai arany színűek, * és az égi magasságba szálltál föl, * tiszteletreméltó Krisztina. * Azért a te dicsőséges ünnepedet tartva, * hittel hódolunk ereklyetartód előtt, * melyből mindenkire valóban Istentől eredő gyógyulást árasztasz, *’ mind a testnek, mind pedig a léleknek.
VII. óda. 8. hang
A héber ifjak a kemencében * bátran taposták a lángokat, * és a tüzet harmattá változtatván * így kiáltottak fel: * Áldott vagy, Urunk, Istenünk, mindörökké! 
A sistergő tűzben szent dalt zengtél a mindenség Jótevőjének, aki harmattal hintette meg szívedet: Áldott vagy Urunk, Istenünk, mindörökké!
Csak arra vágyódtál, hogy Istent elnyerd; mit sem törődtél testrészeid égésével, nem tagadtad meg Krisztust, ó Szűz, hanem zengted: Áldott vagy Urunk, Istenünk mindörökké!
Véred záporával elapasztottad a bálványozás őrületének áradatát, most meg gyógyulások tengerét záporozod, mely megszünteti a szenvedélyek tüzét, szűz vértanúnő.
Istenszülő-ének
A természet törvényein fölülemelkedtél szent foganásoddal, ó Szűz, hiszen a természet rendjét meghaladó módon Istent szülted és hangoztattad: Áldott vagy Urunk, Istenünk mindörökké!
VIII. óda. 8. hang. Hétszerte jobban...
A kísértések és kínok viharos tengerén Isten vezetésével sértetlenül áthajóztál, a kígyót bajvívásod mélységébe süllyesztetted, vértanúnő, azért a Paradicsom viharmentes révpartjára jutottál és ott hangoztatod: Papok, dicsérjétek, és népek, magasztaljátok Krisztust mindörökké!
Életadó bajvívásoddal megölted a szörnyű kígyót és imádságod varázsvesszejével elaltattad a vadállatokat, kártevésüktől sértetlen maradtál, Krisztina, és a Teremtőnek zengted: Ifjak, áldjátok, papok, dicsérjétek, és népek, magasztaljátok Krisztust mindörökké!
Élő szóval életre keltetted a mérges kígyók marása nyomán meghaltat, mert Krisztus, aki szent eltemettetésével letiporta a halált, meghallgatja a te imádságaidat, Krisztina, s te neki szüntelenül zenged: Papok, dicsérjétek, és népek, magasztaljátok Krisztust mindörökké!
Istenszülő-ének
Hívek hatalmas oltalmazója, Mindenkorszűz, szabadíts meg engem a ravasz kígyó megtévesztésétől, mert az szörnyen támad engem s le akar teríteni, te pedig a benned bízók tévedhetetlen vezetője vagy, úgyhogy azok szüntelenül zengik: Népek, magasztaljátok Krisztust mindörökké!
Katavászia
Hétszerte jobban * gyújtatá be a kemencét * a kaldeus zsarnok az ifjaknak, * de látván, hogy felső erő által megszabadultak, * a Teremtőhöz és Megváltóhoz így kiáltott föl: * Ifjak, áldjátok, * papok, dicsérjétek * és népek, magasztaljátok őt mindörökké!
IX. óda. 8. hang. Valóban Istenszülőnek...
Ékesen és a vértanúság köntösében ragyogva arra méltattak, hogy megláthasd vőlegényedet, Krisztina, te sok küzdelmet megvívott vértanúnő!
Szépséggel ékes! A mindennél ékesebb szépségű Krisztus megszeretett és mennyei násztermére méltatott téged.
Csatlakozhattál, dicsőséges, a testnélküliek karához, bejutottál a vértanúk seregébe, esedezzél hát értünk a mindig könyörületes Úrhoz!
A Szentlélek ajándékaitól ragyogó emlékünneped fényesebb a napnál, s beragyogja tisztelőidet, Krisztina.
Istenszülő-ének
Jóságot kedvelő Szűz! Tedd jóvá bűneim miatt megromlott lelkemet, és szabadíts meg közbenjárásoddal az örök tűztől!
Katavászia
Valóban Istenszülőnek vallunk téged, * tisztaságos Szűz Mária, * kik általad üdvözülünk, * a test nélküli angyali karokkal magasztalván téged.
Fényének
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
Vértanúnőé
Kötelességünk szerint tisztelünk téged, Krisztina, Urunk alkalmas és tiszteletreméltó eszköze, hiszen valóban a vértanúk büszkesége és a szüzek dicsősége voltál, és Isten előtt a kisdedek és a csecsemők bőkezű gyógyítójává lettél.
Istenszülő-ének
[bookmark: _GoBack]Magasztalják a te szülésedet a testnélküliek seregei, a földieket is betöltötted örömmel, Egyetlen, azért mi, hívek, dicsőítünk téged, Szeplőtelen, és szent énekekkel magasztalunk, mert te hajnalhasadásként ragyogtattad föl a sötétségben levőkre a világosságot.
Dicséreti sztihirák
4. hang
Dicsőítjük, Krisztus, * a te nagy könyörületességedet * és irántunk tanúsított jóságodat, * mert a te kereszted erejével, Emberszerető, * nők is legyőzték a bálványimádás ármányát. * Még a zsarnoktól sem rettentek meg, * a cselszövőt eltaposták, * erőt nyertek, hogy kövessenek, * keneted illata után mentek, *’ és esedeznek a mi lelkünkért.
A családi vagyont elhagyta, * mert igazán vágyódott Krisztus után, * s mennyei dicsőségre és gazdagságra bukkant a vértanúnő, * a kegyelem teljes fegyverzetével fölvértezte magát, * s a kereszt fegyverével leterítette a zsarnokot. * Angyalok csodálták a küzdelmet és mondták: * Elbukott az ellenség és nő volt az, aki legyőzte, * győzelmi koszorút nyert a vértanú, * Krisztus mindörökké uralkodik, mint Isten, *’ és megadja a világnak a nagy irgalmat.
Csodát művelt a te kereszted ereje, Krisztus, * mert Krisztina vértanúnő is megvívta a bajnoki küzdelmet, * a természet gyöngeségét levetette, * és bátran szembeszegült a hatalmaskodóval. * Azért elnyerte a győzelmi díjat, *’ és esedezik a mi lelkünkért.
Hatalmas fegyverként a keresztet vetted kezedbe, * a hit volt a mellvérted, * a remény a pajzsod, * a szeretet a nyílvessződ, * a zsarnokok bosszúján férfiasan diadalt arattál, * a démonok álnokságát Isten segítségével meghiúsítottad, * lefejeztetésedkor Krisztusban örvendeztél, *’ és szüntelenül esedezel a mi lelkünkért.
Dicsőség... 5. hang
Szűzi szépséged megtetszett a dicsőség királyának, Krisztusnak, * ezért ő szeplőtelen jegyesként tisztaságos kötelékkel magához vont téged, * és önszántából szépségedhez erőt is adott néked, * az ellenséggel és a szenvedélyekkel szemben legyőzhetetlenné tett, * s mikor a keserves kínokat * és a gyötrelmes kínvallatást bátran kiállottad, * kettős koszorúval megkoszorúzott * és jobbjára állított téged, * mint ékes ruhájú királynőt. * Esedezzél hozzá, hírneves Krisztina szűz vértanú, * hogy magasztalóid üdvösséget, *’ életet és nagy irgalmat nyerjenek!
Most és... fájdalmas Istenszülő-ének. Minta: Üdvözlégy, jó illatú...
Magadra * vállaltad, bűntelen Krisztusom, * ki azt akarod, hogy mindenki üdvözüljön, * hogy fölöttébb tisztelt és szeplőtelen véreddel * váltságot és tisztességet szerezz nekünk. * Mikor meglátta édesanyád, hogy emiatt keresztre szögeztek téged, * bánatában arcát marcangolta és mondotta: * Fiam, te szeplőtelen Bárány, * ki meg akarod váltani a világot szent véreddel, * miként hunyhatsz el szemem előtt, * Üdvözítő, te le nem alkonyodó Nap, * ki megadod mindenkinek a világosságot, *’ a békességet és a nagy irgalmat!
Előverses sztihirák
7. hang
Emberszerető Életadó, Uralkodónk vagy, * mert kereszteddel megváltottad a földkerekséget. *’ Urunk, dicsőség néked!
Keresztre szegezik a valódi szőlőtőkét, * és a pogányok a megtért gonosztevővel együtt a Paradicsomot nyerik, mint annak gyümölcsét. * Egyik az Egyház dicsősége, * másik a mennyország gazdagsága. *’ Értünk szenvedett Urunk, dicsőség néked!
Szent bajnokaid emlékét ünnepelve * téged éneklünk, Krisztus, kiáltván: *’ Urunk, dicsőség néked!
Dicsőség... 1. hang
A világot elhagyva * a mennyei seregbe kerültél, * dicsőséges és minden tiszteletre méltó Krisztina. * Krisztus után vágyódtál, * s most kiesded nekünk *’ a nagy irgalmat.
Most és... fájdalmas Istenszülő-ének. Minta: Dicséretes vértanúk...
Tőr járta át, Fiam, az én szívemet *– mondta a Szűz, mikor látta, * hogy fia, Krisztus, a kereszten függ –, * és most fájdalmat okoz nekem, Uralkodóm, * miként azt hajdan Simeon megjövendölte. * De támadj fel, halhatatlan, * és magaddal dicsőítsd meg édesanyádat *’ és szolgálódat, kérlek!
Tropár 4. hang Minta: Elcsodálkozott József…
A te báránykád * fennszóval kiált föl hozzád, Jézusom: * Téged sóvároglak, Jegyesem, * téged keresve harcolok. * Keresztre feszíttetem * és eltemetkezem veled a te keresztséged által. * Szenvedek érted, hogy veled uralkodhassam, * meghalok érted, hogy benned éljek. * Fogadj el tehát szeplőtelen áldozat gyanánt, * aki szeretettel áldozom föl magamat tenéked! * Az ő könyörgésére *’ üdvözítsd a mi lelkünket, ó Irgalmas!
Dicsőség… most és… 4. hang
Téged magasztalunk, Istenszülő kiáltván: * Te vagy a hegy, * melyből a pokol kapuit összetörő szikla, * kifejezhetetlen módon elvált.

